Tuhkauurnan siunaamisesta on muodostumassa kiistakapula evankelis-luterilaisen kirkon sisällä, uutisoi Keski-Uusimaa.

Yhä useampi vainaja päätyy tuhkattavaksi Suomessa. Nykyään jopa yli puolet vainajista tuhkataan. Samalla suomalaisten keskuudessa on herännyt toive siitä, että siunaustilaisuudessa olisikin arkun sijaan uurna, uutisoi Keski-Uusimaa.

Tästä on aiheutumassa kuitenkin kirkon sisällä kiistakapula. Evankelis-luterilainen kirkko hyväksyy tuhkauurnan siunaamisen nimittäin vain poikkeustapauksissa.

Tuhkan siunaaminen sallitaan, jos ruumis on pahoin vahingoittunut tai jos ruumiin kuljettaminen on pitkän välimatkan takia vaikeaa. Lapuan hiippakunnan piispa Simo Peura ei haluaisi muuttaa käytäntöä.

– Pääsäännöstä, jossa ruumis siunataan haudan lepoon, olisi hyvä pitää kiinni. Tuhkan siunaukset ovat poikkeuksia. Myös papisto on muutosta kohtaan kriittinen, Peura sanoo Keski-Uusimaan haastattelussa.

Teologian professori Jyrki Knuutila sanoo puolestaan Helsingin yliopistosta, että tuhkan siunaaminen sallitaan enemmissä määrin ajan myötä. Knuutila pitää sitä ongelmallisena, että kirkkoherrat tekevät siunauspäätöksiä omavaltaisesti. Osa suostuu siunaamaan tuhkan, osa ei.

– Molemmat käytännöt pitäisi sallia, jos useammat ihmiset itse niin haluavat. Teologisesti tuhkan siunaamiselle ei ole estettä, Knuutila sanoi lehden haastattelussa.

Minkälaisia ajatuksia sinussa tuhkauurnan siunaaminen herättää? Pitäisikö se sallia? Keskustelu aiheesta alla.